नेकोसले खेलकुद महोत्सव र च्याम्पियनसिप गर्ने
नेपाल खेलकुद महासंघ समाजवादी (नेकोस) ले १० खेललाई समेट्दै नेकोस खेलकुद महोत्सव तथा च्याम्पियनसिप गर्ने भएको छ ।
काठमाडौँ — नेपाल खेलकुद महासंघ समाजवादी (नेकोस) ले १० खेललाई समेट्दै नेकोस खेलकुद महोत्सव तथा च्याम्पियनसिप गर्ने भएको छ ।च्याम्पियनसिपको औपचारिक उद्घाटन असोज २० मा सातदोबाटोस्थित अन्तर्राष्ट्रिय खेलकुद परिसर हातामा हुनेछ । महासंघका अध्यक्ष तथा राष्ट्रिय खेलकुद परिषदका पूर्वसदस्यसचिव केशवकुमार विष्टले खेलकुद महोत्सवसँगै च्याम्पियनसिपको तयारी तीव्र भइरहेको बताए । भलिबल, एथलेटिक्स, तेक्वान्दो, कराते, बुद्धिचाल, सेपाकटाक्रो, स्केटबोर्ड, फुलकन्ट्याक्ट कराते, वी वोइङ र योग खेल समावेश गरिएको उनले जानकारी गराए । राष्ट्रिय खेल, नेपाललाई पदक दिलाउन खेल, परम्परागत खेल, सम्भावना बोकेका र पछाडि परेका खेललाई आधार मानेर १० खेल छनोट गरिएको अध्यक्ष विष्टले जानकारी गराए । पोखरामा योग र स्केटबोर्डको प्रतिस्पर्धा सम्पन्न भइसकेको छ भने वी बोइङ पनि काठमाडौं सुरु भइसकेको छ ।असोज २३ सम्म चल्ने च्याम्पियसिपमा सातै प्रदेश र आयोजकको टिमका खेलाडीले प्रतिस्पर्धा गर्नेछन् । झन्डै १५ सय खेलाडीले भाग लिने जनाइएको छ । व्यक्तिगत टिम इभेन्टका शीर्ष तीन स्थानका विजेता खेलाडीले क्रमशः ३, २ र १ हजार नगद पुरस्कार पाउने छन् भने भलिबल विजेताले १ लाख र उपविजेताले ५० हजार रुपैयाँ पुरस्कार जित्नेछन् ।खेलकुद महोत्सव उद्घाटनका दिन विभिन्न खेलका १२ पूर्वराष्ट्रिय खेलाडी र नेपालका लागि पहिलो अन्तर्राष्ट्रिय पदक जित्ने खेलाडी जितबहादुर केसीलाई सम्मान गरिने भएको छ । महोत्सवको उद्घाटन नेकपा एकीकृत समाजवादीका अध्यक्ष माधवकुमार नेपालले गर्ने कार्यक्रम छ । आर्थिक उपसमिति संयोजक अनिलकुमार रिजालले च्याम्पियनसिपका लागि दुई करोड खर्च लाग्ने बताए । 